**Dodatne informacije za uporabnike vodovodnega sistema Kranj za leto 2024** v skladu s Prilogo 4 Uredbe o pitni vodi (Ur l RS, št.61/2023)

1. ***Splošno delovanje vodovodnega sistema Kranj v smislu učinkovitosti***

Delovanje vodovodnega sistema z vidika učinkovitosti se nanaša na sposobnost, da zagotavljamo kakovostno, varno in zanesljivo oskrbo s pitno vodo, ki je v zadostnih količinah, pri tem pa se minimizirajo vodne izgube, stroški in negativni vplivi na okolje.

Na vodovodnem sistemu Kranj smo v letu 2024 zagotavljali neprekinjeno dobavo pitne vode vse dni v letu. Ugotovljenih je bilo 12 neskladij pitne vode z zakonodajo, zato so bili sprejeti ustrezni ukrepi. Neskladni vzorci niso predstavljali tveganja za zdravje uporabnikov. Vodne izgube so v letu 2024 znašale 31,88 %.

Z ekonomskega vidika primarno za oskrbo s pitno vodo uporabljamo vodne vire na osnovi gravitacije, kjer ni potrebna uporaba električne energije za črpanje vode. Stroške vzdrževanja zmanjšujemo z načrtno obnovo starih vodovodnih priključkov. Obnova zastarelih, dotrajanih in poškodovanih delov infrastrukture poteka po letnem planu, ki ga Komunala Kranj pripravi v sodelovanju z lastnicami (občinami) vodovodnega sistema.

Uporabljamo napredne tehnologije za obdelavo pitne vode in sodobno merilno-komunikacijsko opremo v kombinaciji z napredno tehnologijo za daljinski nadzor, ki nam omogoča upravljanje in ukrepanje v realnem času.

1. ***Lastniška struktura upravljavca***

Komunala Kranj, javno podjetje, d.o.o.je gospodarska družba v lasti sedmih občin. Lastniška struktura javnega podjetja je dostopna na povezavi <https://www.komunala-kranj.si/o-nas/nase-obcine>.

1. ***Informacije o strukturi cene***

Predračunska cena storitve javne službe oskrbe s pitno vodo je sestavljena iz omrežnine in vodarine. Na računu se prikaže zaračunana cena oskrbe s pitno vodo, ki vključuje omrežnino in vodarino. Ceniki so dostopni na povezavi <https://www.komunala-kranj.si/ceniki>.

Omrežnina vključuje:

- stroške amortizacije ali najema osnovnih sredstev in naprav, ki so javna infrastruktura,

- stroške zavarovanja infrastrukture javne službe,

- stroške odškodnin, ki vključujejo odškodnine za služnost, povzročeno škodo, povezano z gradnjo, obnovo in vzdrževanjem infrastrukture javne službe,

- stroški obnove in vzdrževanja priključkov na javni vodovod v obsegu nalog izvajalca javne službe oskrbe s pitno vodo v skladu s predpisom, ki ureja oskrbo s pitno vodo,

- stroške nadomestil za zmanjšanje dohodka iz kmetijske dejavnosti v skladu s predpisi, ki urejajo nadomestilo za zmanjšanje dohodka iz kmetijske dejavnosti zaradi prilagoditve ukrepom vodovarstvenega režima,

- plačilo za vodno pravico v skladu s predpisi, ki urejajo vode, in

- odhodke financiranja v okviru stroškov omrežnine, ki vključujejo obresti in druge stroške, povezane z dolžniškim financiranjem gradnje ali obnove infrastrukture javne službe oskrbe s pitno vodo. Pri tem se upošteva višina stroškov na podlagi podpisanih pogodb.

Vodarina vključuje:

- neposredne stroške materiala in storitev,

- neposredne stroške dela,

- druge neposredne stroške,

- splošne (posredne) proizvajalne stroške, ki vključujejo stroške materiala, amortizacije poslovno potrebnih osnovnih sredstev, storitev in dela,

- splošne nabavno-prodajne stroške, ki vključujejo stroške materiala, amortizacije poslovno potrebnih osnovnih sredstev, storitev in dela,

- splošne upravne stroške, ki vključujejo stroške materiala, amortizacije poslovno potrebnih osnovnih sredstev, storitev in dela,

- obresti zaradi financiranja opravljanja storitev javne službe,

- neposredne stroške prodaje,

- stroške vodnega povračila za prodano pitno vodo in za vodne izgube do dopustne ravni vodnih izgub v skladu s predpisom, ki ureja oskrbo s pitno vodo,

- druge poslovne odhodke.

1. ***Pritožbe uporabnikov* na VS Kranj**

V letu 2024 smo prejeli 4 pritožbe zaradi izdanega ukrepa prekuhavanja pitne vode. Ukrep je bil izdan zaradi kaljenja vodnega vira, v skladu z veljavno zakonodajo. Prejeli smo 2 pritožbi zaradi obarvanosti pitne vode, v enem primeru so bila vzrok dela na interni napeljavi, v drugem primeru pa gre za naravno lastnost pitne vode.

Kranj, 25.3.2025